Forslag til EUROPA-PARLAMENTETS OG RÅDETS AFGØRELSE om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2011/016 IT/ Agile, Italien) /* COM/2013/0120 final */





BEGRUNDELSE Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder. Betingelserne for støtte fra EGF er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2]. Den 30. december 2011 indgav Italien ansøgning nr. EGF/2011/016 DK/ Agile med henblik på at opnå EGF-støtte som følge af afskedigelser i Agile S.r.l, en virksomhed, der er aktiv inden for informations- og kommunikationsteknologisektoren (ikt) i Italien. Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt. RESUMÉ AF ANSØGNINGEN OG ANALYSE Nøgledata: || EGF-referencenummer || EGF/2011/016 Medlemsstat || Italien Artikel 2 || litra a) Hovedvirksomhed || Agile S.r.l. Leverandører og producenter i efterfølgende produktionsled || 0 Referenceperiode || 22.9.2011 – 22.12.2011 Startdato for de individualiserede tilbud || 15.3.2012 Ansøgningstidspunkt || 30.12.2011 Afskedigelser i referenceperioden || 1 257 Afskedigelser før og efter referenceperioden || 0 Støtteberettigede afskedigelser i alt || 1 257 Afskedigede arbejdstagere, der forventes at deltage i foranstaltningerne || 856 Udgifter til de individualiserede tilbud (EUR) || 5 458 115 EGF-implementeringsomkostninger[3] i EUR || 218 000 EGF-implementeringsomkostninger i procent || 3,84 Samlet budget (EUR) || 5 676 115 EGF-støtte (65 %) i EUR || 3 689 474 1. Ansøgningen blev forelagt Kommissionen den 30. december 2011 og suppleret med yderligere oplysninger i tiden indtil den 2. oktober 2012. 2. Ansøgningen opfylder betingelserne for anvendelse af EGF i artikel 2, litra a), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5. Sammenhængen mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise 3. For at fastslå, at der er en sammenhæng mellem afskedigelserne og den interna­tionale finansielle og økonomiske krise, gør Italien gældende, at ifølge de tilgænge­lige oplysninger[4] bidrog den økonomiske krise, især i 2008 og 2009, betydeligt til afmatningen inden for ikt-sektoren. Mellem 2005 og 2008 gik ikt-markedet i Unionen frem med mere end 3 % pr. år (i 2007 voksede det med 6,8 % sammenlignet med foregående år), hvorimod 2009 markerede ændringen i tendensen med en negativ vækst på 2,4 %. Denne nedadgående tendens fortsatte i 2010 (-1 %). Den italienske ikt-sektor fulgte den samme tendens som Unionen som helhed. Imidlertid havde krisen en større indvirkning på sektoren, og den negative vækst nåede -4,2 % i 2009 og -2,5 % i 2010 sammenlignet med de relevante foregående år. 4. Konsekvenserne af den internationale økonomiske og finansielle krise ramte ikt-markedet i Unionen særligt hårdt. I 2009 faldt handelsmængden med 20 mia. EUR, hvilket udgør -5,4 % sammenlignet med foregående år. Det satte en stopper for den positive tendens fra 2005 til 2008, hvor handelsmængden konstant steg og nåede op på 359 mia. EUR i 2008. Afmatningen på it-markedet ramte hardware og teknisk bistand såvel som software og tjenesteydelser. Sammenlignet med 2008 faldt undersektorerne for hardware og teknisk bistand i 2009 med 7,6 % på EU-niveau og med 10 % i Italien, hvorimod undersektoren for software og tjenesteydelser faldt med 4 % i Unionen og med 5,6 % i Italien. 5. Kommissionen har allerede i sin evaluering af ansøgning EGF/2010/012 Noord Holland ICT[5] anført indvirkningen af den økonomiske og finansielle krise på virksomheder, der er aktive inden for ikt-sektoren. Disse argumenter er stadig gyldige. 6. Det kraftige fald i ikt-sektoren i Italien ramte Agile S.r.l, som er en italiensk udbyder af it-tjenesteydelser, særlig hårdt. Virkningerne af den internationale finansielle og økonomiske krise opstod, da Agile skiftede sin handelsstrategi ved at gå væk fra at tilbyde callcenter-tjenester på lokalt plan til at tilbyde integrerede it-tjenester på multiregionalt plan. I forbindelse med afmatningen viste det sig, at virksomhedens bestræbelser og de nødvendige investeringer ikke kunne medvirke til at nå Agiles vækstmål, hvilket førte til alvorlige tab og i sidste ende til insolvens med afskedigelser som konsekvens. Dokumentation for antallet af afskedigelser og opfyldelse af kriterierne i artikel 2, litra a) 7. Italien indgav ansøgningen i medfør af interventionskriterierne i artikel 2, litra a), i forordning (EF) nr. 1927/2006, som forudsætter mindst 500 afskedigelser over en periode på fire måneder i en virksomhed i en medlemsstat, inklusive afskedigelser hos leverandører og producenter i det efterfølgende produktionsled. 8. Ansøgningen vedrører 1 257 afskedigelser hos Agile S.r.l. i referenceperioden fra den 22. september 2011 til den 22. december 2011. Alle disse afskedigelser blev beregnet i overensstemmelse med artikel 2, stk. 2, tredje led, i forordning (EF) nr. 1927/2006. Kommissionen har fået bekræftet, således som det kræves i artikel 2, stk. 2, andet afsnit, tredje led, at dette er det faktiske antal afskedigelser. Redegørelse for afskedigelsernes uforudseelighed 9. Agile blev etableret i januar 2004 inden for gruppen Getronics. Med hjemsted i Potenza (Basilicata) tilbød den callcenter-tjenester og havde ca. 170 ansatte. 10. Eutelia SpA blev grundlagt i 2003 som et resultat af fusionen mellem IT Plug SpA og Edisontel SpA. Denne nye virksomheds kerneaktivitet var fastnet­forbindelser og internettjenester. I 2006 erhvervede Eutelia SpA, som allerede var en af de fem største udbydere af disse tjenester i Italien, Getronics Solutions Italia SpA, (en dattervirksomhed under Olivetti Sistemi med ca. 1 600 ansatte), og Bull Italia SpA (450 ansatte) som en del af virksomhedens strategi om at sprede sine aktiviteter i it-sektoren og blive udbyder af it-integrede tjenesteydelser (taletelefoni, data, internet, hardware og software). Ved udgangen af 2008 blev it-aktiviteterne i forbindelse med en omfordeling af opgaver og personale mellem virksomhederne i Eutelia-gruppen, såvel som 1 922 ansatte, overflyttet til Agile, der var blevet kontrolleret af Eutelia siden erhvervelsen af Getronics. 11. De italienske myndigheder gør gældende, at Agile så med sindsro på sin fremtid på trods af den alvorlige afmatning. Men afmatningen af it-sektoren, som var alvorligere end forventet, og kreditstramningen, der fulgte efter den økonomiske og finansielle krise - begge forhold var vanskelige at forudse - udgjorde en ekstra byrde for virksomheden, som ikke kunne udarbejde en rentabel løsning og kom under insolvensbehandling i 2010. Identifikation af de virksomheder, der har gennemført afskedigelser, og de arbejdstagere, der er tiltænkt støtte 12. Ansøgningen vedrører i alt 1 257 afskedigelser hos Agile S.r.l. 13. De afskedigede arbejdstagere, der er tiltænkt støtte, fordeler sig som følger: Kategori || Antal || Procent Mænd || 889 || 70,72 Kvinder || 368 || 29,28 EU-borgere || 1 254 || 99,76 Ikke-EU-borgere || 3 || 0,24 15-24-årige || 1 || 0,08 25-54-årige || 955 || 75,97 55-64-årige || 300 || 23,87 Over 64 år || 1 || 0.08 14. Der er 43 arbejdstagere, der har langvarige helbredsproblemer eller handicap. 15. Fordelingen på faggrupper er, som følger: Kategori || Antal || Procent Akademikere/eksperter || 377 || 29,99 Teknikere og beslægtede fagfolk || 457 || 36,36 Kontoransatte || 263 || 20,92 Personale inden for service, salg og markedsføring || 160 || 12,73 16. De italienske myndigheder har i overensstemmelse med artikel 7 i forordning (EF) nr. 1927/2006 bekræftet, at man i EGF's forskellige gennemførelsesfaser, især med hensyn til adgangen til fonden, har ført og fortsat vil føre en politik for ligestilling mellem mænd og kvinder og en politik for ikke-forskelsbehandling. Beskrivelse af det pågældende geografiske område og de relevante myndigheder og andre interessenter 17. Afskedigelserne hos Agile er fordelt over det meste af Italien. De berørte områder er 12 ud af de 19 italienske regioner. Piemonte, Lombardiet, Veneto, Emilia-Romagna, Toscana, Umbrien, Lazio, Campanien, Puglia, Basilica og Calabrien samt Sicilien. 18. De vigtigste aktører er de regionale myndigheder i de berørte regioner[6] såvel som følgende fagforeninger Federazione Impiegati e Operai Metallurgici FIOM-CGIL, Federazione Italiana Metalmeccanici FIM-CILS, Unione Italiana Lavoratori Metalmeccanici UILM-UIL, Unione General dei Lavoratori Metalmeccanici UGL-Metalmeccanici og Unione Italiana Lavoratori communicazione UILCOM-UIL. Afskedigelsernes forventede virkning på beskæftigelsessituationen på lokalt, regionalt og nationalt plan 19. I de tre år 2008 til 2010 steg arbejdsløsheden i Italien fra 6,8 % til 8,5 %. I otte af de tolv berørte regioner var der imidlertid en stigning ud over det nationale gennemsnit på mellem 1,9 % og 2,6 %. I 2010 fremgik det af arbejdsløshedstallene på ny, at den traditionelle tvedeling mellem de central- og norditalienske regioner på den ene side, hvis arbejdsløshedstal er i tråd med det nationale gennemsnit og lå mellem 5 % og 9 % (f.eks. i Lombardiet 5,7 %; Emilia-Romagna og Veneto 5,8 %; Piemonte 7,7 % og Lazio 9,4 %), og de sydlige regioner, hvor arbejdsløsheden er op til 6 % over det nationale gennemsnit (f.eks. Calabrien 12,1 %; Basilicata 13,1 %; Campanien 14,2 %; og Sicilien 14,8 %). Afskedigelserne hos Agile vil yderligere forværre den nuværende problematiske beskæftigelsessituation, især i de sydlige regioner, hvor mulighederne for økonomisk opsving er mindre optimistiske. Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene 20. Alle nedenstående foranstaltninger udgør en samordnet pakke af individualiserede tilbud, der har til formål at hjælpe arbejdstagerne med at vende tilbage til arbejdsmarkedet: – Erhvervsvejledning og vurdering af færdigheder: Foranstaltningerne omfatter en række strukturerede interview og målrettede instrumenter, f.eks. færdigheds­analyse og udarbejdelsen af en profil vedrørende beskæftigelsesegnethed, for at udpege områder, hvor arbejdstagerne kan forbedre deres færdigheder og få støtte til at indkredse deres erhvervsmæssige mål. Gennem en færdighedsvurdering hjælper man arbejdstagerne med at indkredse deres egne færdigheder og mulighederne i relation til deres egne interesser og med at udarbejde en plan for et realistisk erhvervsforløb. Arbejdstageren og rådgiveren arbejder med emner som mulig­heder, interesser, analyser af motivation og forventninger. I henhold til disse vurderinger udarbejdes der et resumé, der indeholder en sammenfatning af arbejdstagerens kompetencer, den pågældendes individuelle forløb og en handlingsplan. Denne foranstaltning udbydes til alle arbejdstagere. Da regionerne Sicilien og Piemonte anvender andre ressourcer end EGF-medfinansiering for at finansiere omkostningerne i forbindelse med denne foranstaltning og for ikke at forvride den gennemsnitlige omkostning pr. arbejdstager, er de tidligere Agile arbejdstagere, der bor i disse to regioner, ikke inkluderet som arbejdstagere, der er tiltænkt støtte til denne bestemte foranstaltning i den finansielle oversigt. – Ledsagende foranstaltninger: De omfatter udformning og gennemførelse af og opfølgning på den individualiserede hjælp, herunder vejledning. Arbejdstagerne får tilbudt en kombination af de forskellige foranstaltninger i forhold til deres specifikke behov. Vejledningsprocessen sikrer, at hjælpen tilpasses løbende i hele EGF-støttens gennemførelsesperiode. – Hjælp til genplacering og jobsøgning: Foranstaltningen omfatter udviklingen af en individuel strategi med selvpromoverende foranstaltninger og jobsøgning herunder under­søgelse af de lokale og regionale beskæftigelsesmuligheder. Arbejdstagerne får hjælp til jobsøgning hos interesserede virksomheder og støttes gennem udvælgelsesprocessen. For at hjælpe dem med at påtage sig jobtilbud hos relevante virksomheder får arbejdstagerne tilbudt særlig videreuddannelse, hvis der er behov for det. – Erhvervsuddannelse og opkvalificering: De afskedigede arbejdstagere modtager forslag enten om forskellige former for erhvervsuddannelse, eller de får en uddannelsesvoucher på et gennemsnitligt beløb på 2 100 EUR, der skal bruges på deres uddannelsesforløb. Voucheren kan anvendes på en kvalificeret uddannelsesinstitution eller i en virksomhed, hvor den afskedigede arbejdstager omskoles efter dennes ansættelse, eller i en virksomhed, der yder intern uddannelse. Arbejdstageren afgør, hvordan den uddannelsesvoucher, der er tæt knyttet til den enkelte arbejdstagers aftalte genindslusningsforløb, skal bruges. – Postgraduat uddannelse: De arbejdstagere, der ønsker at fuldføre deres kvalifi­kationer på tredje niveau med et postgraduate undervisningsforløb, får et bidrag på 6 000 EUR, der skal dække udgifterne ved en postgraduat uddannelse helt eller delvist. – Fremme af iværksættelse: Denne foranstaltning omfatter uddannelse og/eller vejledning i forbindelse med planlægningen af nye virksomhedsaktiviteter for de afskedigede arbejdstagere, der har iværksætteridéer. De særlige uddannelses­aktiviteter for de arbejdstagere, der ønsker at starte deres egen virksomhed, omfatter elementer som planlægning, gennemførlighedsundersøgelser, forbe­redelser af forretningsplaner og tilvejebringelse af kapital. – Støtte til virksomhedsetablering: Arbejdstagere, der starter deres egen virksom­hed, modtager op til 5 000 EUR som bidrag til dækning af etableringsomkost­ninger. – Mentorordning efter en tilbagevenden til arbejdsmarkedet: For at forhindre eventuelle problemer, der måtte opstå på den nye arbejdsplads, og hjælpe arbejdstagerne med at finde sig til rette i deres stillinger, vil rådgiverne vejlede de arbejdstagere, der er vendt tilbage til beskæftigelse. – Ansættelsestilskud: Dette beløb kommer de afskedigede arbejdstagere til gode og letter deres tilbagevenden til arbejdsmarkedet på tidsbegrænsede arbejdskontrakter eller som fastansatte hos en anden virksomhed. Den ansættende virksomhed får 2 000 EUR pr. arbejdstager for en tilbagevenden på en tidsbegrænset kontrakt på mindst 12 måneder og op til 6 300 EUR pr. arbejdstager for tilbagevenden på en tidsubegrænset kontrakt. Det oprindelige beløb for tilbagevenden på en tidsube­grænset kontrakt stiger med 3 000 EUR ved ansættelse af en handicappet arbejdstager. – Bidrag til særlige udgifter: Det omfatter to typer bidrag: 1) Bidrag til personer med omsorgsansvar: Arbejdstagere med omsorgsansvar (over for børn, gamle eller handicappede) får et engangsbeløb på 1 000 EUR som et bidrag til disse personers omsorgsudgifter, under forudsætning af at de deltager i foran­staltningerne. Denne ordning har til formål at dække de ekstraudgifter, som arbejdstagerne måtte have i forbindelse med deres omsorgsansvar, ved at deltage i en uddannelse eller andre foranstaltninger. 2) Mobilitetstilskud: Som et bidrag til deres udgifter til at pendle vil de arbejdstagere, der deltager i foranstaltningerne, enten få deres transportudgifter refunderet, eller de får et fast beløb fra 150 - 1 000 EUR afhængig af deres transportafstand og det antal dage, de deltager i foranstaltningerne. – Tilskud til jobsøgning: De arbejdstagere, der deltager aktivt i EGF-foranstalt­ningerne, får et månedligt tilskud til jobsøgning på gennemsnitligt 500 EUR. Tilskuddet beregnes pro rata ud fra det antal dage, arbejdstageren har deltaget. – Støtte i forbindelse med bopælsændring: Arbejdstagere, der accepterer et arbejde, der medfører bopælsændring, modtager et mobilitetstilskud på 4 000 EUR til dæk­ning af de dermed forbundne udgifter. Tilskuddet betales som et engangsbeløb mod forelæggelse af dokumentation for de afholdte udgifter. 21. De EGF-implementeringsomkostninger, der er medtaget i ansøgningen i overens­stemmelse med artikel 3 i forordning (EF) nr. 1927/2006, dækker forberedelser, forvaltning og kontrolaktiviteter samt oplysning og reklame. 22. De individualiserede tilbud, der forelægges af de italienske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De italienske myndigheder anslår de samlede omkostninger til 5 676 115 EUR, hvoraf udgifterne til de individualiserede tilbud er på 5 458 115 EUR, og EGF-implementerings­omkostningerne til 218 000 EUR (3,84 % af det samlede beløb). Der anmodes om EGF-støtte på i alt 3 689 474 EUR (65 % af de samlede omkostninger). Foranstaltninger || Anslået antal arbejdstagere, som er tiltænkt støtte || Anslåede omkostninger pr. arbejdstager, som er tiltænkt støtte (i EUR)* || Samlede omkostninger i EUR (EGF og national medfinansiering)** Individualiserede tilbud (artikel 3, stk. 1, i forordning (EF) nr. 1927/2006) Erhvervsvejledning og vurdering af færdigheder (Orientamento professonale e bilancio delle competence) || 613 || 470 || 288 232 Ledsagende foranstaltninger (Servizi di accompagnamento) || 282 || 351 || 98 982 Hjælp til genplacering og jobsøgning (Outplacement e assistenza alla ricerca attiva) || 815 || 655 || 534 115 Erhvervsuddannelse og opkvalificering (Voucher formativo / formazione professionalizzante ) || 839 || 2 171 || 1 821 488 Postgraduat uddannelse (Voucher fruizione di master) || 15 || 6 000 || 90 000 Fremme af iværksættelse (Assistenza all'autoimprenditorialità) || 319 || 421 || 134 200 Støtte til virksomhedsetablering (Bonus per la creazione di impressa) || 17 || 5 000 || 85 000 Mentorordning efter en tilbagevenden til arbejdsmarkedet (accompagnamento al lavoro) || 282 || 264 || 74 448 Ansættelsestilskud (Incentivo all'assunzione) || 123 || 5 724 || 704 000 Bidrag til særlige udgifter (Voucher di conciliazione) || 159 || 815 || 129 650 Tilskud til jobsøgning (indennità per la ricerca attiva) || 773 || 1 894 || 1 464 000 Støtte til udgifter ved bopælsændring (Bonus per la mobilità territoriale) || 9 || 3 778 || 34 000 Subtotal - individualiserede tilbud || || 5 458 115 EGF-implementeringsomkostninger (artikel 3, stk. 3, i forordning (EF) nr. 1927/2006) Forberedelser || || 21 800 Forvaltning || || 94 200 Oplysning og reklame || || 30 000 Kontrolaktiviteter || || 72 000 Subtotal - EGF-implementeringsomkostninger || || 218 000 Samlede anslåede udgifter || || 5 676 115 EGF-støtte (65 % af de samlede udgifter) || || 3 689 474 (*) For at undgå decimaler er de anslåede udgifter pr. arbejdstager afrundet. Afrundingen har dog ingen indvirkning på de samlede udgifter for den enkelte foranstaltning, der forbliver som i den italienske ansøgning. (**) Regnestykket går ikke op på grund af afrunding. 23. De italienske myndigheder bekræfter, at de ovenfor beskrevne foranstaltninger supplerer foranstaltninger, som er finansieret af strukturfondene, og at man vil undgå dobbeltfinansiering. Datoen/datoerne for iværksættelse eller planlagt iværksættelse af de individualiserede tilbud til de berørte arbejdstagere 24. Den 15. marts 2012 iværksatte Italien de individualiserede tilbud i den samordnede pakke, som EGF anmodes om at medfinansiere, for de berørte arbejdstagere. Denne dato markerer således begyndelsen af støtteberettigelsesperioden for enhver EGF-støtte. Procedurer for høring af arbejdsmarkedets parter 25. I henhold til national lovgivning fandt der drøftelser sted hos ministeriet for økonomisk udvikling med de fagforeninger, der er omhandlet i punkt 17, vedrørende forvaltningen af den ekstraordinære administrationsprocedure. 26. Arbejdsministeriet har som forvaltningsmyndighed fremmet anvendelsen af EGF som en styrkelse af de foranstaltninger for den aktive arbejdsmarkedspolitik (ALMP), der allerede er etableret. Kriterierne for adgang til EGF og mulighederne for arbejdstagere, der kan komme i betragtning, blev præsenteret den 26. oktober 2011 og den 24. november 2011. Ved begge møder var der bred opbakning fra fagforeningerne til ideen om at ansøge om EGF-støtte. For at støtte de afskedigede arbejdstagere med skræddersyede foranstaltninger, som opfylder deres aktuelle behov, viste fagforeningernes engagement især på lokalt plan sig at være et centralt element i planlægningsfasen. I den forbindelse blev der afholdt to møder på nationalt plan den 21. januar 2012 og den 29. maj 2012 hos ministeriet for økonomisk udvikling, og der blev afholdt et teknisk møde den 12. april 2012 hos arbejdsministeriet. 27. De italienske myndigheder bekræftede, at kravene i den nationale lovgivning og EU-lovgivningen vedrørende kollektiv afskedigelse er blevet overholdt. Oplysninger om foranstaltninger, som er obligatoriske i henhold til national lovgivning eller kollektive aftaler 28. Med hensyn til de kriterier, der er fastsat i artikel 6 i forordning (EF) nr. 1927/2006, kunne de italienske myndigheder i deres ansøgning: · bekræfte, at den økonomiske EGF-støtte ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler · dokumentere, at de påtænkte aktioner er støtte til de enkelte arbejdstagere og ikke skal tjene til omlægning af virksomheder eller sektorer · bekræfte, at de ovennævnte støtteberettigede foranstaltninger ikke får støtte fra andre af EU's finansielle instrumenter. Forvaltnings- og kontrolsystemer 29. Italien har meddelt Kommissionen, at den økonomiske støtte vil blive forvaltet, som følger: Forvaltnings-, attesterings- og revisionsmyndigheden varetages af Ministerio del lavoro e delle politiche sociali – Direzione Generale per le Politiche attive e Passive del lavoro (MLPS – DG PAPL), (hvor MLPS – DG PAPL kontor A er forvaltningsmyndighed, MLPS – DG PAPL kontor B er attesteringsmyndighed og MLPS – DG PAPL kontor C er revisionsmyndighed). Formidlingsorganerne for forvaltningsmyndigheden vil være de otte regionale myndigheder (dvs. Emilia-Romagna, Lazio, Lombardiet, Piemonte, Toscana, Umbrien, Veneto og Sicilien). Finansiering 30. På grundlag af ansøgningen fra Italien beløber den foreslåede EGF-støtte til den samordnede pakke af individualiserede tilbud sig til 3 689 474 EGF, hvilket svarer til 65 % af de samlede omkostninger. Kommissionens foreslåede tildelinger fra fonden er baseret på oplysninger fra Italien. 31. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme. 32. Med det foreslåede økonomiske støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006. 33. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde. 34. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2013, jf. punkt 28 i den interinstitutionelle aftale af 17. maj 2006. Kilder til betalingsbevillinger 35. Bevillingerne fra EGF-budgetposten vil blive anvendt til at dække beløbet på 3 689 474 EUR, som er nødvendigt i forbindelse med denne ansøgning. Forslag til EUROPA-PARLAMENTETS OG RÅDETS AFGØRELSE om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2011/016 IT/ Agile, Italien) EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[7], særlig punkt 28, under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[8], særlig artikel 12, stk. 3, under henvisning til forslag fra Europa-Kommissionen[9], og ud fra følgende betragtninger: (1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og hjælpe dem med at vende tilbage til arbejdsmarkedet. (2) Anvendelsesområdet for EGF blev udvidet for ansøgninger indgivet fra den 1. maj 2009 til den 30. december 2011, således at det også omfatter støtte til arbejdstagere, der bliver afskediget som en direkte følge af den internationale finansielle og økonomiske krise. (3) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR. (4) Italien indgav den 30. december 2011 en ansøgning om anvendelse af EGF i forbindelse med afskedigelser i Agile S.r.l. og supplerede den med yderligere oplysninger frem til den 2. oktober 2012. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 3 689 474 EUR. (5) Der bør derfor som følge af Italiens ansøgning ydes økonomisk EGF-støtte — VEDTAGET DENNE AFGØRELSE: Artikel 1 Inden for rammerne af Den Europæiske Unions almindelige budget for regnskabsåret 2013 stilles der et beløb til rådighed fra Den Europæiske Fond for Tilpasning til Globaliseringen (EGF) på 3 689 474 EUR i form af forpligtelses- og betalingsbevillinger. Artikel 2 Denne afgørelse offentliggøres i Den Europæiske Unions Tidende. Udfærdiget i Bruxelles, den På Europa-Parlamentets vegne På Rådets vegne Formand Formand [1] EUT C 139 af 14.6.2006, s. 1. [2] EUT L 406 af 30.12.2006, s. 1. [3] I overensstemmelse med artikel 3, stk. 3, i forordning (EF) nr. 1927/2006. [4] Assinform – Italian Association of Information & Communications Technologies (www.assinform.it) [5] KOM(2010) 685 endelig. [6] Regione Emilia-Romagna – Direzione Regionale Cultura, Formazione e Lavoro – Servizio Lavoro; Regione Lazio – Direzione Regionale Formazione e Lavoro – Dipartimento Programmazione Economica e Sociale; Regione Lombardia – Direzione Generale Occupazione e Politiche del Lavoro – Unità organizzativa Lavoro – Struttura Tutela del lavoro e interventi per il reimpiego; Regione Piemonte – Direzione Istruzione, Formazione Professionale e Lavoro - Settore Politiche per l'Occupazione e per la Promozione dello Sviluppo Locale; Regione Siciliana – Assessorato Regionale della Famiglia, delle Politiche Sociali e del Lavoro – Dipartimento Lavoro; Regione Toscana – Direzione Generale Competitività del Sistema Regionale e Sviluppo delle Competenze – Settore Lavoro; Regione Umbria – Direzione Regionale Programmazione, Innovazione e Competitività dell'Umbria – Ambito di Coordinamento: Impresse e Lavoro and Regione Veneto – Direzione Lavoro. [7] EUT C 139 af 14.6.2006, s. 1. [8] EUT L 406 af 30.12.2006, s. 1. [9] EUT C […] af […], s. […].